Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
2 Tesalonaika 1:1-12
1 Mi Pol, na Silvanus* na Timoti i stap wantaim mi. Dispela pas i go long kongrigesen* bilong ol Tesalonaika em ol i pas wantaim God, Papa bilong yumi, na Bikpela Jisas Krais:2 Bikpela pasin helpim na bel isi bilong God, Papa bilong yumi, na bilong Bikpela Jisas Krais, i ken i stap wantaim yupela.3 Ol brata, oltaim mipela i mas tok tenkyu long God long yupela. Dispela i stret, long wanem, bilip bilong yupela i wok long gro moa yet, na pasin laikim yupela olgeta wan wan i mekim long narapela narapela i wok long kamap bikpela moa.4 Olsem na mipela yet i litimapim nem bilong yupela long ol kongrigesen bilong God. Long wanem, yupela i sanap strong na holimpas bilip maski ol man i mekim nogut long yupela na yupela i karim pen na hevi.5 Dispela i kamapim ples klia olsem God i skelim ol samting long stretpela pasin, na long dispela rot em bai tok yupela i gutpela inap long go insait long kingdom bilong God. Em long dispela samting tasol na yupela i karim pen na hevi.6 Tru tumas, God bai bekim pen na hevi long ol man husat i givim pen na hevi long yupela. Dispela em i stretpela pasin.7 Tasol yupela husat i karim pen na hevi, God bai givim malolo long yupela na long mipela tu. Dispela bai kamap long taim Bikpela Jisas i kamap ples klia long heven wantaim ol strongpela ensel bilong en.8 Em bai kam wantaim paia i lait, taim em i bekim rong long ol lain husat i no save long God na long ol lain husat i no bihainim tok bilong gutnius i stori long Bikpela bilong yumi, Jisas.9 Ol dispela lain bai kisim strafe long kot na bagarap inap oltaim. Ol bai i no stap moa long ai bilong Bikpela. Na ol bai i no lukim glori bilong strong bilong em10 taim em i kam long kisim glori wantaim lain holi bilong en. Na long dispela de ol lain husat i bilip long em, ol bai lukim em na kirap nogut tru. Yupela i bin bilip long tokaut bilong mipela, olsem na yupela tu bai insait long dispela samting.11 Olsem na oltaim mipela i save beten long God long yupela. Mipela i beten long God bilong yumi bai em i ken tok olsem yupela i gutpela inap long holim wok em i bin singautim yupela long mekim. Na long em i ken yusim pawa bilong en long mekim tru olgeta gutpela samting em i laikim na long inapim samting yupela i wok long mekim long rot bilong bilip bilong yupela.12 Na long dispela pasin, nem bilong Bikpela bilong yumi, Jisas, i ken kisim glori long rot bilong yupela, na yupela tu i ken kisim glori, long wanem, yupela i pas wantaim em. Dispela i stret long bikpela pasin helpim bilong God bilong yumi na bilong Bikpela Jisas Krais.
tpi_Latn eng_Latn tpi_Latn tpi_Latn